<classify> MKUU wa Majeshi mstaafu, Jenerali David Musuguri maarufu kama Jenerali Chakaza au Mtukula, jana amesherehekea miaka 100 ya kuzaliwa kwake.Hafla hiyo ilifanyika nyumbani kwake Kijiji cha Butiama mkoani Mara, kwa ibada maalum iliyongozwa na Askofu wa Jimbo Katoliki la Musoma mkoani Mara, Michael Msonganzila. Mbali na ibada hiyo, maadhimisho hayo pia yamehusisha shughuli na sherehe za kifamilia, ikiwa ni pamoja na kukata keki na kuimbiwa Happy Birthday to You.Ibada ya shukrani iliyofanyika nyumbani kwa mkuu huyo wa majeshi mstaafu, ilihudhuriwa na viongozi kadhaa wakiongozwa na Mbunge wa Musoma Vijijini, Profesa Sospeter Muhongo CCM.Awali, Askofu Msonganzila akihubiri katika misa takatifu ya shukrani, alieleza siri ya mkuu huyo wa majeshi kuishi miaka 100 ya kuzaliwa kuwa ni mazoezi ya kijeshi, nidhamu ya maisha na kula vyakula vya asili.Hofu ya Mungu ni siri nyingine iliyomfanya Musuguri kuishi miaka mingi, alisema Askofu Msonganzila na kuongeza kuwa maisha ya amani na heshima kuanzia ndani ya familia, serikalini na jamii kwa ujumla, pia ni miongoni mwa sababu za Jenerali Musuguri kuishi miaka 100.Alianza mahubiri yake kwa kuongoza familia, ndugu, jamaa, marafiki na viongozi kadhaa wa serikali na kijamii, kumuimbia wimbo wa Happy Birthday na alimuombea Jenerali Musuguri kuishi miaka mingine 100 na kufikisha miaka 200. Viongozi wengine waliohudhuria sherehe hiyo ni Mkuu wa Mkoa wa Mara, Adam Kighoma na Naibu Waziri wa Ardhi, Nyumba na Maendeleo ya Makazi, Angelina Mabula. Jenerali Musuguri alizaliwa Januari 4, 1920.Pamoja na kupanda ngazi mbalimbali za kijeshi, alikuwa Mkuu wa Majeshi kati ya mwaka 1980 hadi 1988. Katika moja ya mahojiano yake, aliwahi kusema alichukizwa na unyama ambao Rais wa zamani wa Uganda, Idd Amin alikuwa anaufanya na angetokea akamkamata angemchinja.Wakati wa Vita ya Kagera, Musuguri aliongoza vikosi vya Tanzania kumpiga Idd Dada mwaka 1979, baada ya nduli huyo kuvuka mpaka na kuvamia mkoa wa Kagera Novemba 1978. Rais wa wakati huo, Mwalimu Julius Nyerere hakukubaliana na uvamizi huo na kutangaza kumpiga na kumuondoa.Katika uvamizi huo, Amin alishusha bendera ya Tanzania na kupandisha bendera ya Uganda, huku Watanzania ambao hawakuwa na hatia, wakubwa kwa wadogo, waliuawa na wengine kupata vilema vya kudumu, hali ambayo ilimuudhi Mwalimu Nyerere hivyo akatangaza vita.Jenerali Musuguri ndiye aliyeongoza majeshi yaliyokomboa ardhi ya Tanzania na kumfukuza Iddi Amini hadi Kampala na hatimaye kutorokea uhamishoni Uarabuni.  <topic>: kitaifa 